Mès vaquí que pòc dempús deth meddia comencèc a passar quauquarren qu'ara prumeria siguec notat damb silenci per aqueri qu'entrauen e gessien, pr'amor qu'ère evident que non gausauen comunicar ad arrés çò que se pensauen; totun, tàs tres dera tarde ère ja tan manifèst e inqüestionable qu'era notícia recorrec en un virament de uelhs tot er ascetòri, en tot esparger-se entre es peregrins qu'aquiu s'auien amassat, entà escampilhar-se de seguit enquiath monastèri, en tot deishar perplèxi a toti es membres dera comunautat; a tot darrèr, en ua brèu estona, tanben arribèc ena ciutat, a on esmoiguec a toti, madeish credents que increduls.